CELEX: 52019PC0618
Language: sl
Date: 2019-11-28
Title: Predlog IZVEDBENI SKLEP SVETA o spremembi Izvedbenega sklepa Sveta 2013/677/EU o dovoljenju Luksemburgu, da uvede posebni ukrep, ki odstopa od člena 285 Direktive 2006/112/ES o skupnem sistemu davka na dodano vrednost

EVROPSKA KOMISIJA
            Bruselj, 28.11.2019
            COM(2019) 618 final
            2019/0271(NLE)
            Predlog
            IZVEDBENI SKLEP SVETA
            o spremembi Izvedbenega sklepa Sveta 2013/677/EU o dovoljenju Luksemburgu, da uvede posebni ukrep, ki odstopa od člena 285 Direktive 2006/112/ES o skupnem sistemu davka na dodano vrednost
            
               
         
         
            
               OBRAZLOŽITVENI MEMORANDUM
            
            
               V skladu s členom 395(1) Direktive Sveta 2006/112/ES z dne 28. novembra 2006 o skupnem sistemu davka na dodano vrednost
                  1
                (v nadaljnjem besedilu: direktiva o DDV) lahko Svet soglasno na predlog Komisije kateri koli državi članici dovoli, da uvede posebne ukrepe za odstopanje od določb navedene direktive zaradi poenostavitve postopka pobiranja DDV ali preprečevanja nekaterih vrst davčnih utaj ali izogibanja davkom.
            
            
               Z dopisom, ki ga je Komisija evidentirala 2. maja 2019, je Luksemburg zaprosil za dovoljenje, da bi še naprej oproščal plačila DDV tiste davčne zavezance, katerih letni promet ne presega določenega praga, ki je določen v členu 285 direktive o DDV, ter da bi ta prag povišal s 30 000 EUR na 35 000 EUR. 
            
            
               V skladu s členom 395(2) direktive o DDV je Komisija z dopisom z dne 21. junija 2019 o zahtevku Luksemburga obvestila druge države članice. Z dopisom z dne 24. junija 2019 je Komisija uradno obvestila Luksemburg, da ima vse informacije, potrebne za presojo zahtevka.
            
            
               1.OZADJE PREDLOGA
            
            
               •Razlogi za predlog in njegovi cilji
            
            
               V skladu s poglavjem 1 naslova XII direktive o DDV lahko države članice uporabijo posebno ureditev za mala podjetja, vključno z možnostjo oprostitve davčnih zavezancev, ki ne dosegajo določene višine letnega prometa. Davčnim zavezancem, upravičenim do te izjeme, ni treba obračunavati DDV na dobavljeno blago in zato ne morejo odbiti DDV na svoje vložke. 
            
            
               Možnost uporabe posebnih pravil o DDV, vključno z oprostitvami ali progresivno davčno olajšavo za mala podjetja, je bila prvič uvedena s členom 14 Direktive Sveta 67/228/EGS
                  2
               . Države članice, ki niso uporabile možnosti iz te določbe, so lahko pozneje v skladu s členom 24(2)(b) Direktive 77/388/EGS
                  3
               , ki je zdaj prenovljen kot prvi odstavek člena 285 direktive o DDV, plačila DDV oprostile le davčne zavezance, katerih letni promet ne presega 5 000 EUR ali protivrednosti v nacionalni valuti. V skladu z drugim odstavkom člena 285 direktive o DDV lahko te države članice odobrijo tudi progresivno davčno olajšavo davčnim zavezancem, katerih letni promet presega zgornjo mejo, ki so jo določile. 
            
            
               Do konca leta 2012 je Luksemburg oproščal plačila DDV davčne zavezance, katerih letni promet ni presegal 10 000 EUR. Luksemburg je hkrati uporabil možnost v skladu z drugim odstavkom člena 285 direktive o DDV, saj je odobril progresivno davčno olajšavo davčnim zavezancem z letnim prometom med 10 000 EUR in 25 000 EUR. 
            
            
               
                  Luksemburg je nato v skladu s prvim odstavkom člena 285 zaprosil za in pridobil odstopanje, da bi uporabil prag prometa v višini 25 000 EUR za ureditev oprostitve za mala podjetja, hkrati pa odpravil uporabo progresivne davčne olajšave. Z Izvedbenim sklepom Sveta 2013/677/EU
                     4
                   je bila Luksemburgu dovoljena uporaba zgoraj navedenega ukrepa odstopanja do 31. decembra 2016. 
               
               
                  Z Izvedbenim sklepom Sveta (EU) 2017/319
                     5
                   je bilo Luksemburgu dovoljeno podaljšanje veljavnosti ukrepa odstopanja do 31. decembra 2019 in hkrati povišanje praga s 25 000 EUR na 30 000 EUR. 
               
               
                  Trenutni zahtevek Luksemburga za dodatno podaljšanje obdobja veljavnosti odstopanja ter za povečanje praga s 30 000 EUR na 35 000 EUR temelji na istih razlogih, kot so bili navedeni v prejšnjih zahtevkih. Luksemburg zlasti trdi, da ukrep odstopanja zmanjšuje upravno breme tako za mala podjetja kot za davčno upravo. V zvezi s tem ukrep odstopanja poenostavlja postopek pobiranja davkov in zato spada med cilje iz prvega pododstavka člena 395(1) direktive o DDV.
               
            
            
               Luksemburg poudarja, da je zahtevano odstopanje v skladu s filozofijo predloga Komisije iz leta 2018 o novih pravilih za poenostavitev v zvezi z DDV za mala podjetja
                  6
               , saj predlog omogoča državam članicam, da določijo prag letnega prometa, ki je potreben za oprostitev plačila DDV, največ na 85 000 EUR (ali protivrednost v nacionalni valuti).
            
            
               
                  Po mnenju Luksemburga bi imel posebni ukrep le zanemarljiv učinek na skupni znesek prihodkov iz DDV, pobranih v fazi končne potrošnje (ne več kot 0,1 %), kot zahteva drugi pododstavek člena 395(1) direktive o DDV. 
               
               
                  Natančneje, v skladu s poročili je v letu 2017 105 davčnih zavezancev s prometom med 10 000 EUR in 30 000 EUR uporabljalo oprostitev (v primerjavi s 64 v letu 2015 in 73 v letu 2016). Za navedeno leto to število ustreza 0,14 % davčnih zavezancev, ki so registrirani za DDV. Luksemburg ocenjuje, da je najvišja izguba prihodkov iz DDV zaradi oprostitve znašala 271 525,60 EUR. Ta znesek je predstavljal 0,01 % skupnega zneska prejemkov iz naslova DDV za leto 2017. Luksemburg pričakuje, da bi povišanje praga na 35 000 EUR lahko zadevalo 1 106 davčnih zavezancev, kar bi predstavljalo 1,5 % davčnih zavezancev, registriranih za DDV v letu 2017. Ob predpostavki, da nobeden od teh davčnih zavezancev ni izbral običajne obravnave DDV, izguba prihodka zaradi povečanja praga za oprostitev s 30 000 EUR na 35 000 EUR ne bi smela preseči 0,1 % skupnih prihodkov iz DDV.
               
            
            
               Na podlagi informacij, ki jih je predložil Luksemburg, se zdi, da je cilj zahtevka za podaljšanje ukrepa odstopanja oprostiti mala podjetja številnih obveznosti v zvezi z DDV v okviru splošne ureditve DDV ter zmanjšati breme davčne uprave, kar zadeva pobiranje davkov in revizije malih podjetij. To bi lahko davčni upravi omogočilo, da svoje nadzorne dejavnosti usmeri na večje davčne zavezance. Ukrep odstopanja je torej v skladu s prvim pododstavkom člena 395(1) direktive o DDV, ki državam članicam omogoča uvedbo posebnih ukrepov, ki odstopajo od njenih določb, za poenostavitev postopka pobiranja DDV. V zvezi s tem je treba navesti, da ukrep za davčne zavezance ni obvezen in bo tak ostal tudi v prihodnje. 
            
            
            
               
                  Kot je pokazal Luksemburg, ukrep odstopanja ne bo znatno vplival na skupni znesek davčnih prihodkov, pobranih na ravni končne potrošnje. Prav tako ne gre pričakovati, da bo negativno vplival na lastna sredstva Unije, pridobljena iz DDV. Zato je ukrep odstopanja v skladu z drugim pododstavkom člena 395(1) direktive o DDV.
               
               
                  Glede na zgoraj navedeno in glede na to, da pravni okvir EU in dejansko stanje ostajata nespremenjena, se zdi zahtevano podaljšanje veljavnosti ukrepa odstopanja upravičeno. Zato se predlaga, da se zahtevek dobri. 
               
            
         
         
            
               Zahtevek Luksemburga ne navaja roka za zahtevano odstopanje. Vendar bi morala biti odstopanja od direktive o DDV običajno časovno omejena, da se omogoči ocena njihove učinkovitosti in ustreznosti. Poleg tega so določbe členov 281 do 294 direktive o DDV glede posebne ureditve za mala podjetja trenutno v pregledu. Predlog iz leta 2018 o enostavnejših pravilih o DDV za mala podjetja zahteva, da države članice najpozneje do 30. junija 2022 sprejmejo in objavijo zakone in druge predpise, ki so potrebni za uskladitev z novimi pravili. 
            
            
            
               Zato se predlaga, da se rok veljavnosti odstopanja podaljša do 31. decembra 2022. V primeru sprejetja direktive o spremembi členov 281 do 294 direktive o DDV v zvezi s posebno ureditvijo za mala podjetja in posledičnim začetkom veljavnosti zadevnih nacionalnih določb od 1. julija 2022, tj. pred iztekom veljavnosti ukrepa odstopanja na dan 31. decembra 2022, se ta sklep preneha uporabljati. 
            
            
            
               •Skladnost z veljavnimi predpisi s področja zadevne politike
            
            
               Podobna odstopanja za oprostitev plačila DDV so bila odobrena drugim državam članicam za davčne zavezance, katerih letni promet je pod določenim pragom, kot je določeno v členu 285 direktive o DDV.  Malti
                  7
                je bil odobren prag v višini 20 000 EUR, Nizozemski
                  8
                prag v višini 25 000 EUR, Poljski
                  9
               , Estoniji
                  10
                in Latviji
                  11
                je bil odobren prag v višini 40 000 EUR, Hrvaški
                  12
                in Litvi
                  13
                prag v višini 45 000 EUR, Sloveniji
                  14
                prag v višini 50 000 EUR, Italiji
                  15
                prag v višini 65 000 EUR, Romuniji
                  16
                pa prag v višini 88 500 EUR.
            
            
            
               
                  Ukrep je skladen tudi s predlogom iz leta 2018 o enostavnejših pravilih o DDV za mala in srednja podjetja, ki temelji na akcijskem načrtu za DDV
                     17
                  , njegov cilj pa je ustvariti sodoben in poenostavljen sistem za ta podjetja. Njegov namen je zlasti zmanjšati stroške upoštevanja predpisov v zvezi z DDV in izkrivljanje konkurence na nacionalni ravni in na ravni EU, zmanjšati negativen vpliv učinka praga in olajšati izpolnjevanje obveznosti podjetij ter spremljanje, ki ga izvajajo davčne uprave.
               
            
            
               Odstopanja od direktive o DDV bi morala biti vedno časovno omejena, da se lahko ocenijo njihovi učinki. V skladu z zahtevami iz predloga iz leta 2018 o enostavnejših pravilih o DDV za mala podjetja se predlaga, da se veljavnost odstopanja podaljša do 31. decembra 2022 ali do datuma, od katerega države članice uporabljajo kakršne koli nacionalne določbe, ki jih morajo sprejeti v primeru sprejetja direktive o spremembi členov 281 do 294 direktive o DDV v zvezi s posebno ureditvijo za mala podjetja.
            
            
            
               
                  Predlagani ukrep je torej v skladu z določbami direktive o DDV.
               
            
            
               Skladnost z drugimi politikami Unije 
            
            
               
                  Ukrep je v skladu z delovnim programom Komisije za leto 2017
                     18
                  , v katerem je bilo poudarjeno, da je upravno breme izpolnjevanja obveznosti iz DDV za mala podjetja veliko in da tehnične inovacije prinašajo nove izzive za učinkovito pobiranje davkov, poudarjena pa je bila tudi potreba po poenostavitvi DDV za mala podjetja. 
               
               
                  Prav tako je skladna s strategijo za enotni trg iz leta 2015
                     19
                  , v kateri se je Komisija zavezala, da bo pomagala malim in srednjim podjetjem pri rasti, med drugim z zmanjšanjem upravnega bremena, ki jim preprečuje, da bi v celoti izkoristile prednosti enotnega trga. 
               
               
                  Ukrep je v skladu s politikami EU o malih in srednjih podjetjih, kot so bile določene v sporočilu o zagonu podjetij iz leta 2016
                     20
                   ter v sporočilu iz leta 2008 „Najprej pomisli na male“ – „Akt za mala podjetja“ za Evropo
                     21
                  , v katerih so države članice pozvane, naj pri pripravi zakonodaje upoštevajo posebne značilnosti malih in srednjih podjetij ter naj poenostavijo obstoječe regulativno okolje.
               
               
                  2.
                        PRAVNA PODLAGA, SUBSIDIARNOST IN SORAZMERNOST
               
            
            
               •Pravna podlaga
            
            
               
                  Člen 395 direktive o DDV je edina možna pravna podlaga.
               
            
            
               •Subsidiarnost (za neizključno pristojnost) 
            
            
               
                  Predlog je, glede na določbo v direktivi o DDV, na kateri temelji, v izključni pristojnosti Evropske unije. Načelo subsidiarnosti se zato ne uporablja.
               
            
         
         
            
               •Sorazmernost
            
            
               
                  Ta sklep se nanaša na dovoljenje, izdano državi članici na njeno zahtevo, in ne pomeni nobene obveznosti.
               
               
                  Zaradi omejenega obsega odstopanja je posebni ukrep sorazmeren z želenim ciljem, tj. s poenostavitvijo pobiranja davkov za male davčne zavezance in za davčno upravo.
               
            
            
               •Izbira instrumenta
            
            
               
                  Predlagani instrument je izvedbeni sklep Sveta.
               
               
                  V skladu s členom 395 direktive o DDV lahko samo Svet na predlog Komisije soglasno odobri odstopanje od skupnih pravil o DDV. Izvedbeni sklep Sveta je najustreznejši instrument, saj se lahko naslovi na posamezno državo članico.
               
            
            
               3.REZULTATI NAKNADNIH OCEN, POSVETOVANJ Z ZAINTERESIRANIMI STRANMI IN OCEN UČINKA
            
            
               •Posvetovanja z zainteresiranimi stranmi
            
            
               
                  Posvetovanje z zainteresiranimi stranmi ni bilo opravljeno. Ta predlog temelji na zahtevku Luksemburga in zadeva le to državo članico.
               
            
            
               •Zbiranje in uporaba strokovnih mnenj
            
            
               
                  Zunanje strokovno mnenje ni bilo potrebno. 
               
            
            
               •Ocena učinka
            
            
               
                  Namen predloga za izvedbeni sklep Sveta je podaljšati ukrep za poenostavitev, ki ukinja številne obveznosti DDV za podjetja, ki poslujejo z letnim prometom, ki ne presega 35 000 EUR. To bi imelo potencialno pozitiven učinek na zmanjšanje upravnega bremena za 1 106 davčnih zavezancev (kar bi predstavljalo 1,5 % davčnih zavezancev, ki so registrirani za DDV v letu 2017) ter posledično za davčno upravo. Učinek ukrepa na proračun z vidika prihodkov iz DDV je ocenjen na največ 0,1 % prihodkov iz DDV.
               
            
            
               •Temeljne pravice
            
            
               
                  Predlog nima posledic za varstvo temeljnih pravic.
               
            
            
               4.PRORAČUNSKE POSLEDICE
            
            
               Predlog ne bo imel negativnega vpliva na proračun EU, ker bo Luksemburg izračunal nadomestilo v skladu s členom 6 Uredbe Sveta (EGS, Euratom) št. 1553/89. 
            
            
               2019/0271 (NLE)
            
            
               Predlog
            
            
               IZVEDBENI SKLEP SVETA
            
         
         
            
               o spremembi Izvedbenega sklepa Sveta 2013/677/EU o dovoljenju Luksemburgu, da uvede posebni ukrep, ki odstopa od člena 285 Direktive 2006/112/ES o skupnem sistemu davka na dodano vrednost
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije, 
            
            
               ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost
                  22
                in zlasti prvega pododstavka člena 395(1) Direktive,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)V skladu s členom 285 Direktive 2006/112/ES lahko države članice, ki niso uporabile možnosti iz člena 14 Druge direktive Sveta 67/228/EGS
                  23
               , oprostijo davčne zavezance, katerih letni promet ne presega 5 000 EUR ali protivrednosti v nacionalni valuti.
            
            
               (2)Z Izvedbenim sklepom Sveta 2013/677/EU
                  24
                je Luksemburg dobil dovoljenje, da uporabi poseben ukrep, ki odstopa od člena 285 Direktive 2006/112/ES (v nadaljnjem besedilu: ukrep odstopanja), da lahko davčne zavezance, katerih letni promet znaša največ 25 000 EUR, oprosti plačila DDV. Ukrep odstopanja je bil odobren do 31. decembra 2016.
            
            
               (3)Izvedbeni sklep 2013/677/EU je bil spremenjen z Izvedbenim sklepom Sveta (EU) 2017/319
                  25
               , da se je Luksemburgu dovolilo, da davčne zavezance, katerih letni promet ne presega 30 000 EUR, oprosti plačila DDV. To dovoljenje velja do 31. decembra 2019 ali do začetka veljavnosti direktive o spremembi členov 281 do 294 Direktive 2006/112/ES glede posebne ureditve za mala podjetja, pri čemer se upošteva zgodnejši datum. Predlog
                  26
                take direktive je bil predstavljen leta 2018, vendar še ni bil sprejet.
            
            
               (4)V dopisu, ki ga je Komisija evidentirala 2. maja 2019, je Luksemburg zaprosil za dovoljenje, da bi nadaljeval z uporabo ukrepa odstopanja po 31. decembru 2019 in hkrati zvišal prag s 30 000 EUR na 35 000 EUR.
            
            
               (5)Z dopisom z dne 21. junija 2019 je Komisija v skladu z drugim pododstavkom člena 395(2) Direktive 2006/112/ES o zahtevku Luksemburga obvestila druge države članice. Komisija je z dopisom z dne 24. junija 2019 Luksemburg uradno obvestila, da ima na voljo vse informacije, potrebne za presojo zahtevka. 
            
            
               (6)Na podlagi informacij, ki jih je predložil Luksemburg, se zdi, da razlogi za ukrep odstopanja ostajajo v veliki meri nespremenjeni. Ukrep odstopanja zmanjšuje upravno breme in stroške upoštevanja predpisov tako za mala podjetja kot za davčne organe, zato prispeva k poenostavitvi postopka za pobiranje DDV. Luksemburg ocenjuje, da bi lahko povišanje praga za oprostitev na 35 000 EUR zadevalo 1 106 davčnih zavezancev, kar bi predstavljalo 1,5 % davčnih zavezancev, registriranih za DDV v Luksemburgu v letu 2017. Tako povečanje praga bi zato dodatno zmanjšalo upravno breme in stroške upoštevanja predpisov ter pomagalo nadalje poenostaviti postopek pobiranja davkov.
            
            
               (7)Ukrep odstopanja je in bo za davčne zavezance ostal neobvezen. Davčni zavezanci imajo še vedno možnost, da se odločijo za splošno ureditev DDV v skladu s členom 290 Direktive 2006/112/ES. 
            
            
               (8)Na podlagi informacij, ki jih je predložil Luksemburg, bo imel ukrep odstopanja z višjim pragom zanemarljiv učinek na skupni znesek davčnih prihodkov Luksemburga, pobranih v fazi končne potrošnje.  
            
            
               (9)Ukrep odstopanja s povišanim pragom ne bo imel negativnega vpliva na lastna sredstva Unije, pridobljena iz DDV, ker bo Luksemburg izračunal nadomestilo v skladu s členom 6 Uredbe Sveta (EGS, Euratom) št. 1553/89
                  27
               ..
            
            
               (10)Glede na morebiten pozitiven učinek ukrepa odstopanja na zmanjševanje upravnega bremena in stroškov upoštevanja predpisov za mala podjetja in davčne organe ter glede na odsotnost vsakršnega večjega vpliva na skupne prihodke iz DDV bi bilo treba Luksemburgu dovoliti, da še naprej uporablja ukrep odstopanja za nadaljnje obdobje in poveča prag na 35 000 EUR za to obdobje. 
            
            
               (11)Podaljšanje dovoljenja za uporabo ukrepa odstopanja bi moralo biti časovno omejeno. Rok bi moral zadostovati za oceno učinkovitosti in ustreznosti praga. Zato bi bilo primerno Luksemburgu dovoliti nadaljevanje uporabe ukrepa odstopanja do 31. decembra 2022. Vendar pa, če se sprejme predlog direktive iz uvodne izjave 3 in je datum, od katerega je treba uporabljati nacionalne določbe, potrebne za uskladitev s to direktivo, pred 31. decembrom 2022, bi moralo dovoljenje prenehati veljati, ko se začnejo uporabljati navedene nacionalne določbe.  
            
            
               (12)Izvedbeni sklep Sveta 2013/677/EU bi bilo zato treba ustrezno spremeniti –
            
            
               SPREJEL NASLEDNJI SKLEP: 
            
            
               Člen 1
            
         
         
            
               Člena 1 in 2 Izvedbenega sklepa Sveta 2013/677/EU se nadomestita z naslednjim:
            
            
               „Člen 1
            
            
               Z odstopanjem od člena 285 Direktive 2006/112/ES se Luksemburgu dovoli, da davčne zavezance, katerih letni promet znaša največ 35 000 EUR, oprosti plačila DDV.
            
            
               Člen 2
            
            
               Ta sklep se uporablja do zgodnejšega od naslednjih dveh datumov:
            
            
               (a)31. decembra 2022,
            
            
            
               (b)datuma, od katerega morajo države članice uporabljati nacionalne določbe, ki jih morajo sprejeti v primeru, da se sprejme direktiva o spremembi členov 281 do 294 Direktive 2006/112/ES o posebni ureditvi za mala podjetja.“
            
            
               Člen 2
            
            
               Ta sklep se uporablja od 1. januarja 2020.
            
            
               Člen 3
            
            
               Ta sklep je naslovljen na Veliko vojvodstvo Luksemburg.
            
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  
                        UL L 347, 11.12.2006, str. 1.
               
               
                  
                     (2)
                  
                        Druga direktiva Sveta 67/228/EGS z dne 11. aprila 1967 o harmonizaciji zakonodaje držav članic v zvezi s prometnim davkom, strukturo in postopki za uporabo skupnega sistema davka na dodano vrednost (UL 71, 14.4.1967, str. 1303/67).
               
               
                  
                     (3)
                  
                        Šesta Direktiva Sveta 77/388/EGS z dne 17. maja 1977 o usklajevanju zakonodaje držav članic o prometnih davkih – Skupni sistem davka na dodano vrednost: enotna osnova za odmero (UL L 145, 13.6.1977, str. 1).
               
               
                  
                     (4)
                  
                        Izvedbeni sklep Sveta 2013/677/EU z dne 15. novembra 2013 o dovoljenju Luksemburgu, da uvede posebni ukrep, ki odstopa od člena 285 Direktive 2006/112/ES o skupnem sistemu davka na dodano vrednost (UL L 316, 27.11.2013, str. 33).
               
               
                  
                     (5)
                  
                        Izvedbeni sklep Sveta (EU) 2017/319 z dne 21. februarja 2017 o spremembi Izvedbenega sklepa Sveta 2013/677/EU o dovoljenju Luksemburgu, da uvede posebni ukrep, ki odstopa od člena 285 Direktive 2006/112/ES o skupnem sistemu davka na dodano vrednost (UL L 47, 24.2.2017, str. 7).
               
               
                  
                     (6)
                  
                        Predlog direktive Sveta o spremembi Direktive 2006/112/ES o skupnem sistemu davka na dodano vrednost glede posebne ureditve za mala podjetja (COM(2018) 21 final).
               
               
                  
                     (7)
                  
                        Izvedbeni sklep Sveta (EU) 2018/279 z dne 20. februarja 2018 o dovoljenju Republiki Malti, da uporabi posebni ukrep odstopanja od člena 287 Direktive 2006/112/ES o skupnem sistemu davka na dodano vrednost (UL L 54, 24. 2. 2018, str. 14).
               
               
                  
                     (8)
                  
                        Izvedbeni sklep Sveta (EU) 2018/1904 z dne 4. decembra 2018 o dovoljenju Nizozemski, da uvede posebni ukrep, ki odstopa od člena 285 Direktive 2006/112/ES o skupnem sistemu davka na dodano vrednost (UL L 310, 6.12.2018, str. 25).
               
               
                  
                     (9)
                  
                        Izvedbeni sklep Sveta (EU) 2018/1919 z dne 4. decembra 2018 o spremembi Odločbe 2009/790/ES o dovoljenju Republiki Poljski, da uporabi ukrep z odstopanjem od člena 287 Direktive 2006/112/ES o skupnem sistemu davka na dodano vrednost (UL L 311, 7.12.2018, str. 32).
               
               
                  
                     (10)
                  
                        Izvedbeni sklep Sveta (EU) 2017/563 z dne 21. marca 2017 o dovoljenju Republiki Estoniji, da uporabi posebno odstopanje od člena 287 Direktive 2006/112/ES o skupnem sistemu davka na dodano vrednost (UL L 80, 25.3.2017, str. 33).
               
               
                  
                     (11)
                  
                        Izvedbeni sklep Sveta (EU) 2017/2408 z dne 18. decembra 2017 o dovoljenju Republiki Latviji, da uporabi posebno odstopanje od člena 287 Direktive 2006/112/ES o skupnem sistemu davka na dodano vrednost (UL L 342, 21.12.2017, str. 8).
               
               
                  
                     (12)
                  
                        Izvedbeni sklep Sveta (EU) 2017/1768 z dne 25. septembra 2017 o dovoljenju Republiki Hrvaški, da uvede posebno odstopanje od člena 287 Direktive 2006/112/ES o skupnem sistemu davka na dodano vrednost (UL L 250, 28.9.2017, str. 71).
               
               
                  
                     (13)
                  
                        Izvedbeni sklep Sveta (EU) 2017/1853 z dne 10. oktobra 2017 o spremembi Izvedbenega sklepa 2011/335/EU o dovoljenju Republiki Litvi za uporabo ukrepa, ki odstopa od člena 287 Direktive 2006/112/ES o skupnem sistemu davka na dodano vrednost (UL L 265, 14.10.2017, str. 15).
               
               
                  
                     (14)
                  
                        Izvedbeni sklep Sveta (EU) 2018/1700 z dne 6. novembra 2018 o spremembi Izvedbenega sklepa 2013/54/EU o dovoljenju Republiki Sloveniji, da uvede poseben ukrep, ki odstopa od člena 287 Direktive 2006/112/ES o skupnem sistemu davka na dodano vrednost (UL L 285, 13.11.2018, str. 78).
               
               
                  
                     (15)
                  
                        Izvedbeni sklep Sveta (EU) 2016/1988 z dne 8. novembra 2016 o spremembi Izvedbenega sklepa 2013/678/EU o dovoljenju Italijanski republiki, da še naprej uporablja posebni ukrep, ki odstopa od člena 285 Direktive 2006/112/ES o skupnem sistemu davka na dodano vrednost (UL L 306, 15.11.2016, str. 11).
               
               
                  
                     (16)
                  
                        Izvedbeni sklep Sveta (EU) 2017/1855 z dne 10. oktobra 2017 o dovoljenju Romuniji, da uporabi posebni ukrep, ki odstopa od člena 287 Direktive 2006/112/ES o skupnem sistemu davka na dodano vrednost (UL L 265, 14.10.2017, str. 19).
               
               
                  
                     (17)
                  
                        Sporočilo Komisije Evropskemu parlamentu, Svetu in Evropskemu ekonomsko-socialnemu odboru o akcijskem načrtu za DDV – Vzpostavitev enotnega območja DDV v EU: čas za odločitev (COM(2016) 148 final).
               
               
                  
                     (18)
                  
                        Sporočilo Komisije Evropskemu parlamentu, Svetu, Evropskemu ekonomsko-socialnemu odboru in Odboru regij – Delovni program Komisije 2017 (COM(2016) 710 final). 
               
               
                  
                     (19)
                  
                        Sporočilo Komisije Evropskemu parlamentu, Svetu in Evropskemu ekonomsko-socialnemu odboru in Odboru regij – Izpopolnitev enotnega trga: več priložnosti za prebivalstvo in gospodarstvo (COM(2015) 550 final).  
               
               
                  
                     (20)
                  
                        Sporočilo Komisije Evropskemu parlamentu, Svetu, Evropskemu ekonomsko-socialnemu odboru in Odboru regij – Naslednji na čelu Evrope: pobuda za zagon in razširitev podjetij (COM(2016) 733 final).
               
               
                  
                     (21)
                  
                        Sporočilo Komisije Evropskemu parlamentu, Svetu, Evropskemu ekonomsko-socialnemu odboru in Odboru regij – „Najprej pomisli na male“ – „Akt za mala podjetja“ za Evropo (COM(2008) 394 final). 
               
               
                  
                     (22)
                  
                        UL L 347, 11.12.2006, str. 1.
               
               
                  
                     (23)
                  
                        Druga direktiva Sveta 67/228/EGS z dne 11. aprila 1967 o harmonizaciji zakonodaje držav članic v zvezi s prometnim davkom, strukturo in postopki za uporabo skupnega sistema davka na dodano vrednost (UL 71, 14.4.1967, str. 1303/67).
               
               
                  
                     (24)
                  
                        Izvedbeni sklep Sveta 2013/677/EU z dne 15. novembra 2013 o dovoljenju Luksemburgu, da uvede posebni ukrep, ki odstopa od člena 285 Direktive 2006/112/ES o skupnem sistemu davka na dodano vrednost (UL L 316, 27.11.2013, str. 33).
               
               
                  
                     (25)
                  
                        Izvedbeni sklep Sveta (EU) 2017/319 z dne 21. februarja 2017 o spremembi Izvedbenega sklepa Sveta 2013/677/EU o dovoljenju Luksemburgu, da uvede posebni ukrep, ki odstopa od člena 285 Direktive 2006/112/ES o skupnem sistemu davka na dodano vrednost (UL L 47, 24.2.2017, str. 7).
               
               
                  
                     (26)
                  
                        COM(2018) 21 final z dne 18. januarja 2018.
               
               
                  
                     (27)
                  
                        Uredba Sveta (EGS, Euratom) št. 1553/89 z dne 29. maja 1989 o dokončni enotni ureditvi zbiranja lastnih sredstev, pridobljenih iz davka na dodano vrednost (UL L 155, 7.6.1989, str. 9).